अब टीना सुबह तीनों गुड़ियों को बाई-बाई करके ही स्कूल जाती और शाम को तीनों को बिस्तर में सुलाकर ही अपने कमरे में वापस जाकर होमवर्क कर पाती।तीनों गुड़िया सिन्डी, कार्ला और तारा भी साथ-साथ मिलजुलकर वहां वैसे ही प्यार से रहतीं, जैसे कि वह, सोनू और चीकू रहते हैं साथ-साथ एक ही कमरे में। यह बात दूसरी है कि अभी भी वे आए दिन ही लड़ भी लेते हैं, जैसे कि पहले लड़ा करते थे क्योंकि अब भी तो वे एक दूसरे की पेंसिल और रबर खो ही देते हैं, और जरा-जरा सी बात पर अलमारी भी उलटपुलट कर देते हैं । पर एक दूसरे की होमवर्क में मदद भी तो करते हैं और साथ – साथ खेलते भी तो हैं । मम्मी पापा को भी पता नहीं चल पाता कि कब उनकी लड़ाई हुई और कब दोस्ती, क्योंकि कट्टी होते ही तुरंत मिल्ली भी तो हो ही जाती है उनकी आपस में। सच्ची बात तो यह है कि अब तो अलग-अलग कमरों में रहना उन्हें अच्छा ही नहीं लगता, इसीलिए तो एक कमरा पढ़ने का, एक खेलने का और एक सोने का कर लिया है उन्होंने। मम्मी पापा ने भी तो यही समझाया था कि एक दूसरे के साथ चीजें बांटने से, साथ-साथ रहने और एक दूसरे की मदद करने से आपस में प्यार खुद-ब-खुद बढ़ता ही जाता है।